Pressemeddelelse, 29. september 2020

EFTERÅRSFERIE FOR HELE FAMILIEN MED TO INTERNATIONALE NYCIRKUS- OG KLOVNEFORESTILLINGER

*Den 14. + 15. oktober præsenterer Helsingør Teater legesyg akrobatik og eminent kuffert-klovneri på Kulturværftet. Både* ***EX AEQUO*** *og* ***EVERYTHING IN A SUITCASE*** *kan nydes af alle aldre fra 3 år og kan opleves samme dag.*

Efterårsferie er også familieteater-tid, og der bliver fart over feltet, når det belgiske kompagni Circus Katoen og den italienske klovn Luigi Ciotta på skift indtager Kulturværftet i Helsingør og spiller i alt 8 forestillinger fordelt på onsdag 14. og torsdag 15. oktober. Forestillingerne varer ca. 30. min. – så man kan faktisk opleve begge forestillinger samme dag.

EX AEQUO af Circus Katoen (BE)

Det klassiske dilemma: Et ungt par skal flytte sammen. Men HVOR skal hendes plante stå? Hvor i alverden stiller de skabet, og hvordan får de plads til alt hans tøj? Med legende fysisk akrobatik udfordrer de to hinandens grænser på den mest humoristiske og overraskende måde og de stopper ikke før alt har fundet sin plads.

OM CIRCUS KATOEN

Som 6-årig startede Sophie van der Vuurst de Vries på cirkusskole og Willem Balduyck har prøvet at bekæmpe tyngdekraftens siden han var barn. Sammen har de dannet Circus Katoen.

EVERYTHING IN A SUITCASE af Luigi Ciotta (IT)

På et imaginært hotel er der fuld af gæster – og ALT for mange kufferter. Vi er i 1930’erne, og musikken akkompagnerer hotellets skønne portier i kampen mod et overvældende og voksende kuffert-kaos, med fysisk teater, klovneri og cirkusballade.

OM LUIGI CIOTTA

Luigi Ciotta er italiensk klovn og gadeartist, der i 2009 og 2014 vandt prisen for bedste Onemanshow i Italien. I 2017 kunne man opleve Luigi Ciotta og EVERYTHING IN A SUITCASE på PASSAGE Festival.

**INFO**

EFTERÅRSFERIE MED NYCIRKUS OG KLOVN

**EX AEQUO:** kl. 11:00 + 14:00

**EVERYTHING IN A SUITCASE kl.** 12:00 + 15:00

14. + 15. oktober / Kulturværftet store scene

**Alder:** Fra 3 år / **Varighed:** 30 min. pr forestilling

**BILLETTER**: 50,- kr. for børn/voksne [www.helsingor-teater.dk](http://www.helsingor-teater.dk)